AlexejDobrolubov/national_council_slovak_2010 huggingface dataset:
27. schôdza NR SR - 2.deň - B. popoludní
Dátum: 2021-05-03
Poslanec: Laššáková, Ľubica (SMER - SD)
Druh vystúpenia: Vystúpenie s faktickou poznámkou

306. Ďakujem veľmi pekne. Áno, určite je to pravda, na rekonštrukciu Krásnej hôrky boli vyčlenené uznesením vlády peniaze, ktoré tam stále sú, ale táto rekonštrukcia rok stála, to je pravda, to mi musíte dať za pravdu. A ešte by som rada doplnila jeden fakt, keď sa hovorí o eurofondoch, tak aspoň zo slušnosti mohla pani ministerka kultúry povedať, že zatiaľ nevybavila, nevymyslela, nepripravila z tejto kategórie ani jediné euro a narába iba s projektmi, ktoré som s kolegami na ministerstve pripravila ešte ja. Pani ministerka kultúry má iba jedinú zásluhu, že keď ich pripravené a hotové našla na stole, tak ich nezrušila. Ide o 74 mil. eur na 7 kreatívnych slovenských centier, sériu rokovaní so zástupcami krajských miest a VÚC-iek som pripravila a viedla koncom roka 2019 ešte ja, no a keďže výzva bola kvalitne a profesionálne pripravená, ministerka ju nezrušila a s úspešnými uchádzačmi podpísala zmluvy. Takže chcela by som dodať, že to jediná jej zásluha a momentálne aj jediný a najväčší balík europeňazí pre Slovenskú kultúru zatiaľ. Ďakujem.
27. schôdza NR SR - 2.deň - B. popoludní
Dátum: 2021-05-03
Poslanec: Laššáková, Ľubica (SMER - SD)
Druh vystúpenia: Vystúpenie s faktickou poznámkou

177. Ďakujem pekne za slovo, pán predsedajúci. Veľa vecí z toho, čo tu odznelo, Dušan, ja budem mať pripravené v rozprave, do ktorej sa určite prihlásim, ale chcela by som nadviazať, hovoril si, že v kultúre sa neudialo nič. Tak toto je taká obrovská pravda, ako si len mohol povedať. Skutočne v tej praktickej živej kultúre sa neudialo nič, pretože vieme, že tá kultúra nemohla žiť. Ľudia v nej pracujúci však doslova padli na kolená a tí žiť potrebujú napriek tomu, či môžu hrať, či môžu robiť koncerty, alebo nie. To, že sa, to, že sa nedalo hrať, rešpektujeme, samozrejme, akceptujeme, nemôžem ale rešpektovať, že nemáme plán, ako po pandémii začať. Toto bol zmysel, toto je vlastne alfa a omega Plánu obnovy a odolnosti, pripraviť financie, pripraviť projekty, zapracovať ich. My už sme mali mať vlastne v programovom vyhlásení vlády Plán obnovy a odolnosti, nemáme. Absolútne nie je pripravený Plán obnovy pre kultúru, to nie je žiadna novinka, v nejakej podkapitole sa tam nachádza 213 mil. eur na obnovu verejných budov, ktoré sú historickými kultúrnymi pamiatkami národnými. Keď som sa v piatok pani ministerky pýtala, že nech aspoň povie zoznam alebo predstavu, ktoré to budú budovy, tak odpovedať nevedela, nakoniec jedinú informáciu som sa dozvedela od ministra kulltú... od ministra sociálnych vecí pána Krajniaka, ten povedal, že áno, bude to 100 budov. Takže skutočne veľa vecí poviem v mojom vystúpení. Pokiaľ ide o obnovu hradov, ktorá sa robila naozaj desať rokov, dopoviem... (Prerušenie vystúpenia časomerom.)
27. schôdza NR SR - 2.deň - B. popoludní
Dátum: 2021-05-03
Poslanec: Laššáková, Ľubica (SMER - SD)
Druh vystúpenia: Vystúpenie s faktickou poznámkou

54. Ďakujem pekne za slovo, pán predsedajúci. Áno, aj ja by som podotkla, že pôdohospodárstvo a kultúra majú v tejto krajine spoločného menovateľa, neschopnosť v priamom prenose na čele oboch rezortov. Ako si správne, pán poslanec Blcháč, uviedol, budeme ťažko doplácať na infantilno-amatérske vedenie týchto pre mňa veľmi dôležitých rezortov. Oceňujem tvoje skúsenosti z pôdohospodárstva aj samosprávy, ktoré by naozaj mali byť pretavené do konkrétnej praxe. Ak ťa tu prítomní ministri pozorne počúvali a nebáli by sa rozumných argumentov aj opozičných poslancov, ak by sa aspoň časť tvojich návrhov dostala do programového vyhlásenia vlády, určite by to tomuto dokumentu len prospelo, pretože mám pocit, že takto je to len nedôveryhodná kôpka veľmi málo výrečných dokumentov. Ďakujem.
27. schôdza NR SR - 1.deň - B. popoludní
Dátum: 2021-04-30
Poslanec: Laššáková, Ľubica (SMER - SD)
Druh vystúpenia: Vystúpenie s faktickou poznámkou

192. Ďakujem pekne za slovo, pán predsedajúci. Pani ministerka, budem reagovať, nebudem vám robiť zle, len zopár takých faktických vecí a budem rada, keď mi na niektoré otázky aj odpoviete. Povedali ste, že sme sa snažili reagovať čo najrýchlejšie, aby tá pomoc bola adresná a tak ďalej. Nebudem to komentovať, pretože sami umelci sa vyjadrujú, že tá pomoc bola pomalá a veľmi slabá. Zaregistrovala som kultúrny semafor, to je veľmi dobré, umelcov ste potešili, určite. Poskytli ste 57, myslím, miliónov na kultúru, to určite poteší takisto. Čo ale nepoteší, tak je tá spomínaná veľká nula v pláne obnovy a odolnosti. To boli peniaze, ktoré mohli vlastne byť poskytnuté na ten reštart, ktorý teda verím, že príde po COVID-e. No, ja viem, že môžete argumentovať tým, že, myslím, 216 miliónov tam je schovaných v jednej podkapitole, ale takisto som si prečítala, že to sú peniaze, ktoré budú určené na obnovu verejných budov, ktoré sú národnými kultúrnymi pamiatkami. Beriem, pán minister Krajniak pred vami pred chvíľočkou povedal, že sto takýchto budov by malo byť zrekonštruovaných z týchto peňazí, ak ale vieme, že len rekonštrukcia Slovenského národného divadla za oných čias bola nacenená na sto miliónov, tak skúste mi, prosím, odpovedať na otázku, či už máte nejaký harmonogram, ktoré teda verejné historické budovy by to mali byť a zhruba s akým kapitálom sa tam investuje. Ďakujem pekne. Počíta teda, s akým kapitálom sa tam počíta, pardon.
25. schôdza NR SR - 1.deň - B. popoludní
Dátum: 2021-03-16
Poslanec: Laššáková, Ľubica (SMER - SD)
Druh vystúpenia: Vystúpenie s faktickou poznámkou

204. Ďakujem veľmi pekne za slovo, pán predsedajúci. Dušan, ty si ma inšpiroval, aby som naozaj povedala zopár viet, ktoré by som asi k tejto téme povedať mala. Vznik tejto etickej komisie považujem za duplicitné. Etická komisia pri RTVS existuje, pracuje so všetkým tým, čo sme počuli, s etickým kódexom novinára, s príslušnými ustanoveniami európskych pravidiel a tak ďalej. Má vlastný štatút, má členov, má spolupracovníkov a tak ďalej. No a chcela by som povedať, že členmi sú profesionáli z oblasti rozhlasovej a televíznej tvorby, teda všetko ľudia, ktorí vedia posúdiť náležitosť alebo nenáležitosť prípadného podnetu. A ak existuje podozrenie, že súčasná etická komisia nepracuje profesionálne a nepracuje v súlade s pravidlami etiky a morálky, tak treba postupovať v súlade so zákonnými možnosťami. A navyše, v tejto novele predkladanej mi vyvstalo aj niekoľko otáznikov, veľmi rýchlo by som ich prečítala. Do akej miery napríklad bude relevantné stanovisko tej novovzniknutej etickej komisie pri pracovnoprávnych sporoch? Akými prostriedkami chce vlastne tá nová etická komisia dohliadať na objektivitu, nezávislosť a nestrannosť vysielania RTVS? Možno to viete, ale nie je to tam nikde uvedené. Akými novými prostriedkami chce chrániť tvorbu, výrobu, vysielanie pred neoprávneným vonkajším alebo vnútorným zásahom alebo tlakmi, ako sme počuli? Takže žiadne inovatívne návrhy a postupy som v tejto navrhovanej novele nezachytila. Existujúce problémy dokáže, myslím si, riešiť súčasná etická komisia. A posledná veta, príde mi naozaj postavenie tej novej navrhovanej etickej komisie ako niečo nadradené nad Radou RTVS a generálnym riaditeľom. Uvedomme si, že ich volí Národná rada.
25. schôdza NR SR - 1.deň - B. popoludní
Dátum: 2021-03-16
Poslanec: Laššáková, Ľubica (SMER - SD)
Druh vystúpenia: Vystúpenie s faktickou poznámkou

172. Ďakujem pekne za slovo, pán predsedajúci. Ja by som hneď v úvode chcela povedať, aby bolo vopred jasné, že mám obrovský rešpekt voči všetkým, ktorí akýmkoľvek spôsobom, životom, dielom a tak ďalej prispeli k rozvoju a šíreniu dobrého mena Slovenska. Mám úctu voči všetkým, ktorí ležia na cintoríne, na Ondrejskom v Bratislave, v Martine, v Bystrici a podobne a patria teda k takýmto významným ľuďom. Ja by som ale podotkla, že na tomto zákone, ktorý vládna koalícia oprášila z dielne Jána Budaja, pretože nie je to žiadna novinka, mi prekáža niekoľko faktov. Po prvé, ja si myslím, že národný cintorín môže byť iba jeden, a tým je Národný cintorín v Martine, ktorý je súčasťou národného centra Slovákov. Po druhé, áno, je pravda, že nikto o tomto zákone nerokoval s predstaviteľmi martinskej samosprávy, inak by naozaj, ako už to odznelo, nemohol odznieť fakt, že tento cintorín nemožno rozširovať. No a tretí veľmi dôležitý fakt je ten, že novela sa pripravila bez akejkoľvek širšej spoločenskej diskusie, no a výsledkom toho je vznik občianskej protestnej iniciatívy voči novele tohto zákona. Takže myslím si, že nedôstojné politické hádky o téme národného cintorína si nezaslúži ani jedna z významných osobností, ktoré sú tu pochované. A posledná veta. My sme v jeseni minulého roka, ak si, kolegovia, spomínate, otvárali dotačný zákon ministerstva kultúry. Budeme ho otvárať opäť? Pretože tých 200-tisíc pôjde z veľmi maličkej dotačnej kôpky ministerstva kultúry. Neviem, či si to uvedomujeme. Ďakujem.
55. schôdza NR SR - 10.deň - B. popoludní
Dátum: 2022-02-17
Poslanec: Laurenčík, Milan (SaS)
Druh vystúpenia: Vystúpenie v rozprave

12. Ďakujem, pán minister. Druhá otázka je od pána poslanca Tomáša Šudíka, ktorý je v sále, a je smerovaná na vás, pán podpredseda vlády a minister hospodárstva Slovenskej republiky Richard Sulík, a znie: "Vážený pán minister, myslíte, že systém, ktorý ste nastavili pre samostatné plynové kotolne, je spravodlivý voči občanom, ktorí sú napojení na centrálny zdroj tepla? V pomoci ste sa zamerali len na spoločné plynové kotolne. Tam teda, kde bude cena napríklad 160 eur za MWh, tak im poskytnete plyn cca o 30 % lacnejšie a cena tepla sa tak zníži. Ale sú tu aj mestá, ako napríklad mesto Humenné, ktoré má tiež schválenú cenu tepla 160 eur za MWh bez DPH. My si máme teda zobrať úver, ktorý zaplatia všetci občania, a tam, kde sú plynové kotolne, tak tam pomôže štát?" Nech sa páči, pán minister, máte slovo.
51. schôdza NR SR - 7.deň - B. popoludní
Dátum: 2021-12-02
Poslanec: Laurenčík, Milan (SaS)
Druh vystúpenia: Vystúpenie v rozprave

46. Ďakujem. Otázka č. 6 je od pána poslanca Martina Čepčeka opäť na vás, pán minister, a znie: „Pán minister, na základe akej štúdie a vedeckých výskumov ste nariadili celému národu nosiť respirátory? Ktorá vedecká štúdia overila ich účinnosť na vírusy a ich bezpečnosť pri dlhodobom nosení?“ Nech sa páči, pán minister, ešte máte dve minútky.
51. schôdza NR SR - 3.deň - B. popoludní
Dátum: 2021-11-25
Poslanec: Laurenčík, Milan (SaS)
Druh vystúpenia: Vystúpenie v rozprave

39. Ďakujem. Ďalšia otázka, otázka č. 13, je od pána poslanca Patricka Linharta na ministra školstva, vedy, výskumu a športu Slovenskej republiky Branislava Gröhlinga, ktorého zastupuje pani ministerka kultúry Natália Milanová, ale pána poslanca Linharta tu nevidím. Bude položená otázka č. 14, je od pána poslanca Ondreja Dostála na podpredsedu vlády a ministra financií Slovenskej republiky Igora Matoviča, ktorého zastupuje pán minister životného prostredia Ján Budaj, a otázka znie: "V rámci decentralizácie verejnej správy prešli kompetencie zo štátu na samosprávy bez toho, aby bol realizovaný audit, čo výkon tej-ktorej úlohy reálne stojí. Podľa čl. 71 Ústavy Slovenskej republiky platí, že, citujem: ,Na obec a vyšší územný celok možno zákonom preniesť výkon určených úloh miestnej štátnej správy. Náklady takto preneseného výkonu štátnej správy uhrádza štát.´ Naše samosprávy dlhodobo vláde hlásia, že financovanie preneseného výkonu zo strany štátu je výrazne podhodnotené oproti reálnym nákladom. Výnosy, na základe ktorých štát posúva financie na prenesený výkon obciam a mestám, sú neraz aj 10 rokov staré. Nezohľadňujú teda ani infláciu. Kedy a ako mieni vláda tento problém riešiť?" Pán minister Ján Budaj, nech sa páči, môžte odpovedať.
51. schôdza NR SR - 3.deň - B. popoludní
Dátum: 2021-11-25
Poslanec: Laurenčík, Milan (SaS)
Druh vystúpenia: Vystúpenie v rozprave

13. Ďakujem. Otázka č. 5 je opäť od pána poslanca Štefana Kuffu, ktorý ani teraz nie je v sále, takže nebude položená. Otázka č. 6 je od pána poslanca Ondreja Dostála a znie... Ešte ju síce asi stihnem prečítať, ale vy už nestihnete, pán predseda vlády, odpovedať, lebo uplynie čas. Tak ju položím: "V rámci decentralizácie verejnej správy prešli kompetencie zo štátu na samosprávy bez toho, aby bol realizovaný audit, čo výkon tej-ktorej úlohy reálne stojí. Podľa čl. 71 Ústavy Slovenskej republiky platí, že, citujem: ,Na obec a vyšší územný celok možno zákonom preniesť výkon určených úloh miestnej štátnej správy. Náklady takto preneseného výkonu štátnej správy uhrádza štát.´ Naše samosprávy dlhodobo vláde hlásia, že financovanie preneseného výkonu zo strany štátu je výrazne podhodnotené oproti reálnym nákladom. Výnosy, na základe ktorých štát posúva financie na prenesený výkon obciam a mestám, sú neraz aj desať rokov staré. Nezohľadňujú teda ani infláciu. Kedy a ako mieni vláda tento problém riešiť?" Máte na to pol minúty, pán predseda.
35. schôdza NR SR - 1.deň - B. popoludní 2
Dátum: 2021-07-23
Poslanec: Laurenčík, Milan (SaS)
Druh vystúpenia: Vystúpenie v rozprave

3. Vážené kolegyne, vážení kolegovia, budeme pokračovať v prerušenej rozprave o vládnom návrhu zákona, ktorým sa mení a dopĺňa zákon č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov v znení neskorších predpisov (tlač 614). Pán navrhovateľ už je na svojom mieste, pani spravodajkyňa Janka Bittó Cigániková zaujme miesto spravodajkyne. Ja teraz dávam slovo ďalšiemu písomne prihlásenému pánovi poslancovi, ktorým je pán Radovan Sloboda. Nech sa páči.
28. schôdza NR SR - 7.deň - A. dopoludnia
Dátum: 2021-05-13
Poslanec: Laurenčík, Milan (SaS)
Druh vystúpenia: Vystúpenie v rozprave

103. Ďakujem za slovo. Vážený pán podpredseda vlády, vážený pán podpredseda, milé kolegyne, kolegovia, dovoľte mi, aby som krátko zareagoval na predkladanú novelu zákona o kybernetickej bezpečnosti. Navrhovanú novelu pokladáme ako strana za veľmi dôležitú. Prešla štandardným pripomienkovým konaním aj rozporovým konaním, ale keďže v rozporovom konaní neboli zohľadnené všetky dôležité pripomienky odbornej verejnosti, presunuli sme rokovanie v prvom čítaní z minulej schôdze Národnej rady na tú dnešnú. Snažili sme sa vytvoriť časový priestor na vydiskutovanie si sporných bodov. Pritom sme konzultovali zákon s ďalšími odborníkmi tak v oblasti bezpečnosti, ako v oblasti práva a aj so samotným tvorcom zákona s Národným bezpečnostným úradom. Konzultácie ešte stále prebiehajú a veríme, že sa nám podarí dohodnúť konsenzus, aby navrhovaná novela mohla byť prijatá s čo najväčšou podporou v pléne Národnej rady. Naše výhrady nesmerujú a nesmerovali k novele ako takej, ale iba k určitým jej častiam. Riziká, ktoré sme v týchto častiach identifikovali, ešte síce pretrvávajú, ale sú na veľmi dobrej ceste k tomu, aby sme našli riešenie v podobe pozmeňujúceho návrhu zákona, ktorý bude predložený po prvom čítaní buď vo výboroch, alebo potom v pléne, takže budeme vedieť tento zákon podporiť už teraz v prvom čítaní. Nebudem teraz detailne rozoberať tie body, lebo, ako som hovoril, práve včera došlo k nejakej dohode v rámci koalície na tom, ale jednalo sa hlavne o body § 10a súčinnosť, kde sme mali nejaký problém, tam je výrazné zlepšenie, ďalej § 24a automatizované poskytovanie informácií, kde takisto bude navrhnuté lepšie riešenie. Potom bol diskutovaný § 27a obmedzovanie používanie produktu, procesu a služby, znovu môžem povedať, že sa črtá dobré riešenie, ktoré bude prezentované v pozmeňujúcom návrhu zákona, a čo môžem teda povedať, že koaliční partneri budú súhlasiť so zrušením blokovania z iniciatívy NBÚ, čo je § 27b a blokovania pre iné štátne orgány, čo je § 27c, kde vlastne NBÚ má aj teraz v súčasnosti dostatočné nástroje na to, aby vedel blokovať nežiadúci obsah a nežiaduce stránky a nepotrebuje podľa nášho názoru ďalšie paragrafy a ďalšie právomoci, ktoré týmto zákonom by mu vyplývali. Takže toľkoto v krátkosti môj príspevok, môžem teda povedať za klub strany Sloboda a Solidarita, že tento zákon, tú novelu posunieme do druhého čítania s tým, že budeme teda žiadať, aby ten pozmeňujúci návrh bol potom takto prijatý, ako ho budeme prezentovať na výbore. Ďakujem veľmi pekne.
25. schôdza NR SR - 1.deň - B. popoludní
Dátum: 2021-03-16
Poslanec: Laurenčík, Milan (SaS)
Druh vystúpenia: Vystúpenie v rozprave

157. Ďakujem veľmi pekne. Prosím, zaujmite miesto pre spravodajcu. Ja teraz otváram všeobecnú rozpravu, do ktorej som nedostal žiadnu písomnú prihlášku, preto sa pýtam, či sa hlási niekto do rozpravy ústne. Končím možnosť prihlásiť sa do rozpravy. Prihlásili sa dvaja páni poslanci. Ako prvý, pán poslanec Igor Hus, nech sa páči.
23. schôdza NR SR - 7.deň - A. dopoludnia
Dátum: 2021-02-05
Poslanec: Laurenčík, Milan (SaS)
Druh vystúpenia: Vystúpenie v rozprave

237. Ďakujem veľmi pekne. Prosím, zaujmite miesto pre navrhovateľov. Otváram rozpravu, do ktorej som dostal písomnú prihlášku za poslanecký klub SMER - pán poslanec Ľuboš Blaha a jednotliví rečníci - pán poslanec Rastislav Schlosár. Pán poslanec Ľuboš Blaha, nech sa páči, máte slovo.
23. schôdza NR SR - 7.deň - A. dopoludnia
Dátum: 2021-02-05
Poslanec: Laurenčík, Milan (SaS)
Druh vystúpenia: Vystúpenie v rozprave

235. Ďakujem. Ja otváram rozpravu, do ktorej som nedostal žiadnu písomnú prihlášku. Preto sa pýtam, či sa hlási niekto do rozpravy ústne. Konštatujem, že nie. Vyhlasujem rozpravu za skončenú. Predpokladám, že k neexistujúcej rozprave ani pán navrhovateľ, ani pán spravodajca nezaujmú stanovisko, a preto prerušujem rokovanie o tomto bode programu. Panie poslankyne, páni poslanci, my teraz pristúpime k rokovaniu o návrhu na voľbu do funkcie špeciálneho prokurátora v Úrade špeciálnej prokuratúry Generálnej prokuratúry Slovenskej republiky . Návrh má parlamentnú tlač 426. Prosím povereného člena ústavnoprávneho výboru pána podpredsedu Národnej rady Juraja Šeligu, aby návrh uviedol a súčasne podal informáciu o výsledku prerokovania tohto návrhu vo výbore. Nech sa páči, pán podpredseda, máte slovo.
23. schôdza NR SR - 6.deň - B. popoludní
Dátum: 2021-02-04
Poslanec: Laurenčík, Milan (SaS)
Druh vystúpenia: Vystúpenie v rozprave

43. Ďakujem, pán minister. Máme síce ešte minútu pätnásť, ale neviem, či stihnem prečítať otázku. Aspoň ju prečítam a dáte odpoveď pánovi poslancovi Šudíkovi písomne, ak ju máte spracovanú: "Pán minister, nedávno ste predstavili pripravované zmeny a vízie v rámci vášho ministerstva. Chcel by som sa opýtať, ako zasiahnu pripravované zmeny samosprávy, naše mestá, obce a či sa neuvažuje o tom, že školstvo, ktoré je dnes v kompetencii miest, sa presunie napríklad pod okresné úrady." Ešte máte, pán minister, 45 sekúnd, tak skúste.
23. schôdza NR SR - 6.deň - B. popoludní
Dátum: 2021-02-04
Poslanec: Laurenčík, Milan (SaS)
Druh vystúpenia: Vystúpenie v rozprave

38. Ďakujeme, pán minister. Ďalšia otázka, otázka č. 9, je opäť od pána poslanca Miloša Svrčeka na pána ministra školstva, vedy, výskumu a športu Slovenskej republiky pána Branislava Gröhlinga a znie: "Vážený pán minister, momentálne máme otvorené len niektoré materské školy pre deti zákonných zástupcov z kritickej infraštruktúry a pre deti rodičov, ktorým povaha práce nedovoľuje pracovať z domu. Tento týždeň vás viacero mimovládnych organizácií vyzvalo, aby bola prezenčná výučba na základných a stredných školách chránená podobne ako nemocnice či kritická infraštruktúra. Prísne opatrenia musia podľa nich slúžiť na to, aby sa pomohlo zdravotníctvu a deti mohli chodiť do školy. Zároveň je podľa nich nevyhnutné, aby spôsob otvárania škôl neprehlboval diskrimináciu. Uvažovali ste aj nad predmetnou možnosťou?" Pán minister, máte slovo.
90. schôdza NR SR - 12.deň - A. dopoludnia
Dátum: 2023-05-19
Poslanec: Kuriak, Milan (OĽANO)
Druh vystúpenia: Vystúpenie s faktickou poznámkou

169. Ďakujem. Kolega Milan Vetrák, áno, máš pravdu, máš pravdu, že aj iné nápoje, ako som ja spomenul v mojej rozprave, môžu zachrániť život na horách aj tie, ktoré si spomínal, aj napríklad minerálka, ale naozaj veď práve, ako som spomenul, že pri tej prednáške odborníkov z Horskej záchrannej služby, tak oni povedali, že Coca-Cola to s..., pardon, zase som povedal značku, že kvôli cukru môže zachrániť život a že ani minerálka vtedy tak nepomôže, kvôli dodaniu energií a, samozrejme, dobre je si dať do ruksaku aj nemenovanú, veľmi obľúbenú sladkosť, čo si väčšina, väčšina turistov dáva. Marek Šefčík, ďakujem ti za podporu a rozšírenie tejto témy pozitívne, samozrejme, a asi tiež vieš, veď si aj učil telesnú výchovu, tak vieš možno vtedy tie energeťáky neboli v takom rozsahu, ale ako aj učiteľ okrem matematiky, ale aj telesnej viem, že lepší je pohyb. Kolega Milan Potocký, ďakujem ti aj za odľahčenie, zase len na povzbudenie, ja na energeťákoch určite nefičím, netreba mi k môjmu výkonu niekedy žiaden energeťák, ale vy niektorí, čo ma poznáte, viete, že mňa keď niečo chytí za srdce, tak mi netreba žiadne podporné ani povzbudzujúce nejaké, nejaké látky, no a určite energeťák, keďže ho nekonzumujem, takže ani neviem, aké to je, že by mi mal dať krídla. Takže ja zostanem radšej pri tom, pri čom som. Kolega Peťo Vons, ja ti ďakujem za podporu a aj za povzbudenie a vlastne ty si bol prvý, ktorého som oslovil, keďže aj spolu cestujeme do Bratislavy, tak ty si bol prvý, koho som oslovil... (Prerušenie vystúpenia časomerom.)
90. schôdza NR SR - 12.deň - A. dopoludnia
Dátum: 2023-05-19
Poslanec: Kuriak, Milan (OĽANO)
Druh vystúpenia: Vystúpenie s faktickou poznámkou

56. Ďakujem za slovo. Kolega Marián, ako, no budem sa mierniť radšej, lebo by som to povedal na plné ústa, ale budem tolerantný možno aj preto, že, že ide víkend, tak budem sa snažiť byť jemný. Dovolil si si na mňa tak trošku zaútočiť, ale viem, že si chcel zaškrieť v tej myšlienke, čo sa týka rodín matiek, ktoré nemajú deti a nemôžu mať deti, a toto áno, poznám vo svojom okolí rodiny, mám aj priateľov, ktorí aj 10, 15 rokov, dokonca mám jedného priateľa, čo 20 rokov veľmi túžia po dieťati, už zvažujú, že keď im to nevychádza, že si budú adoptovať, ale musíš priznať, že v tejto progresívno-liberálnej dobe sú aj matky, aj muži, ktorí jednoducho nechcú mať deti, veď od niektorých progresívno-liberálnych ľudí aj zo smotánky, však sami sa niektorí vyjadrili, že nejdú sa obetovať pre deti, chcú si užívať život, takže aj, takže ja, Bože zachovaj, že by som si ja dovolil, že by som si ja dovolil uraziť matky alebo otcov detí. Absolútne nie. Nemáš v tomto pravdu, hej, ale chcel si si trošku pichnúť, lebo nemáš v čom inom, tak takouto formou. Ale dobre, je to tvoj názor, neberiem ti ho. Čo sa týka vzdelania. Vieš, ty hovoríš o vzdelaní a keď sa nebudú rodiť deti, tak kto bude chodiť do tých škôl? Ja napríklad, priznám sa, nehanbím sa za to, nemám vysokú školu, lebo som bol z chlapcov najmladší, bol som siedme dieťa v poradí, išiel som na rok do práce, že si zarobím na prvý ročník vysokej školy, aby, vyrástol som bez otca, aby mamka dokázala uživiť ešte mladšie sestry a zapáčila sa mi práca a jednoducho som nepotreboval vysokú školu. Upriamil som svoj talent na podnikanie, zamestnával som desiatky ľudí v cestovnom ruchu a platil som nie malé dépeháčky, dane... (Prerušenie vystúpenia časomerom.)